KOMISIJOS SPRENDIMAS
2006 m. rugsėjo 6 d.
dėl tam tikrų apsaugos priemonių, susijusių su Bendrijos vidaus prekyba naminiais paukščiais, skirtais laukinių medžiojamųjų paukščių ištekliams atkurti
(pranešta dokumentu Nr. C(2006) 3940)
(Tekstas svarbus EEE)
(2006/605/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (2), ypač į jos 3 straipsnį,
kadangi:
(1)
1990 m. spalio 15 d. Tarybos direktyvoje 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (3), nustatyti gyvūnų sveikatos reikalavimai, reglamentuojantys Bendrijos vidaus prekybą naminiais paukščiais ir jų importą iš trečiųjų šalių, įskaitant reikalavimus dėl Bendrijos vidaus prekybos naminiais paukščiais, skirtais laukinių medžiojamųjų paukščių ištekliams atkurti, ir jų importo.
(2)
2005 m. spalio 19 d. Komisijos sprendime 2005/734/EB, nustatančiame biologinio saugumo priemones naminių ir kitų nelaisvėje laikomų paukščių užsikrėtimo labai patogenišku paukščių gripu, kurį sukelia A gripo viruso H5N1 subtipas, nuo laukinių paukščių pavojui sumažinti ir nustatančiame ankstyvo ligos aptikimo sistemą ypač pažeidžiamose teritorijose (4), nustatyta, kad valstybės narės, atsižvelgdamos į tam tikrus rizikos veiksnius, nustato savo teritorijas, kuriose yra ypatingas pavojus kilti ir pasireikšti labai patogeniškam paukščių gripui, sukeltam A gripo viruso H5N1 potipio.
(3)
Naminiai paukščiai, skirti laukinių medžiojamųjų paukščių ištekliams atkurti, yra skirtingų rūšių ūkiuose auginami medžiojamieji paukščiai, įskaitant vandens paukščius. Tokie paukščiai yra veisiami nelaisvėje ir vėliau paleidžiami į laukinę gamtą tam, kad būtų medžiojami ir papildytų laukinių medžiojamųjų paukščių mėsos išteklius.
(4)
Naminių paukščių, skirtų laukinių medžiojamųjų paukščių ištekliams atkurti, auginimo ūkiuose metu galimi dažni kontaktai su laukiniais paukščiais ir tai gali kelti didesnį paukščių gripo išplitimo pavojų, visų pirma, kai jie yra siunčiami į kitas valstybes nares ar trečiąsias šalis.
(5)
Labai patogeniško paukščių gripo protrūkių, sukeltų paukščių gripo viruso H5N1 potipio ir kitų paukščių gripo viruso štamų - H5 ir H7 potipių, patirtis parodė, kad šiai naminių paukščių kategorijai gresia ypač didelis pavojus ir kad reikėtų imtis papildomų priemonių siekiant šį pavojų sumažinti.
(6)
Todėl yra tikslinga, kad valstybės narės nustatytų geros biologinio saugumo praktikos gaires dėl šių naminių paukščių rūšių detalizuodamos ir papildydamos priemones, nustatytas Sprendime 2005/734/EB, visų pirma, dėl ūkių, iš kurių naminiai paukščiai yra išsiunčiami į kitas valstybes nares ar trečiąsias šalis.
(7)
Direktyvoje 2005/94/EB yra nustatytos tam tikros prevencinės priemonės dėl paukščių gripo priežiūros ir ankstyvo nustatymo. Šioje direktyvoje reikalaujama įgyvendinti paukščių gripo priežiūros programas naminių paukščių ūkiuose. Šiame sprendime nustatytos geros biologinio saugumo praktikos gairės, papildomos biologinio saugumo priemonės ir ištyrimas prieš išsiunčiant naminius paukščius turėtų duoti papildomas garantijas dėl prekybos gyvais naminiais paukščiais ir jų eksporto bei sumažinti ligos išplitimo riziką.
(8)
Laboratorinius tyrimus reikėtų atlikti pagal procedūras, nustatytas 2006 m. rugpjūčio 31 d. Komisijos sprendimu 2006/437/EB, patvirtinančiu paukščių gripo diagnostikos vadovą, kaip nustatyta Tarybos direktyvoje 2005/94/EB.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir taikymo sritis
Šiuo sprendimu nustatoma:
a)
biologinio saugumo priemonės, taikomos ūkiams, laikantiems naminius paukščius, skirtus atkurti laukinių medžiojamųjų paukščių ištekliams; bei
b)
priežiūros priemonės, taikomos, kai produkciniai naminiai paukščiai, skirti laukinių medžiojamųjų paukščių ištekliams atkurti, yra išsiunčiami į kitas valstybes nares arba trečiąsias šalis.
2 straipsnis
Apibrėžtys
Šiame sprendime vartojamos šios apibrėžtys:
a)
„naminiai paukščiai“ - tai vištos, kalakutai, perlinės vištos, antys, žąsys, putpelės, balandžiai, fazanai ir kurapkos bei bėgiojantys paukščiai (Ratitae), auginami arba laikomi nelaisvėje veislei, mėsos ar maistinių kiaušinių gamybai arba medžiojamųjų paukščių ištekliams atkurti;
b)
„produkciniai naminiai paukščiai“ - 72 valandų amžiaus arba vyresni naminiai paukščiai, auginami mėsos ir (arba) maistinių kiaušinių gamybai arba medžiojamųjų paukščių ištekliams atkurti;
c)
„laukiniai medžiojamieji paukščiai“ laukiniai paukščiai, kurie yra medžiojami žmonių maistui.
3 straipsnis
Geros biologinio saugumo praktikos gairės
Valstybės narės, bendradarbiaudamos su augintojais, laikančiais naminius paukščius laukinių medžiojamųjų paukščių ištekliams atkurti, parengia geros biologinio saugumo praktikos gaires tokiems ūkiams atsižvelgdamas į Sprendime 2005/734/EB nustatytas biologinio saugumo priemones („geros biologinio saugumo praktikos gairės“).
4 straipsnis
Naminių paukščių, skirtų laukinių medžiojamųjų paukščių ištekliams atkurti, išsiuntimo sąlygos
1. Valstybės narės užtikrina, kad produkcinių naminių paukščių, skirtų laukinių medžiojamųjų paukščių ištekliams atkurti, išsiuntimas į kitas valstybes nares arba trečiąsias šalis yra leidžiamas tuo atveju, jei siunčiantis ūkis buvo:
a)
patikrintas oficialaus veterinarijos pareigūno ir patvirtinta, kad ūkyje laikomasi geros biologinio saugumo praktikos gairių; bei
b)
per paskutinius du mėnesius iki naminių paukščių išsiuntimo dienos:
i)
įtrauktas į oficialią paukščių gripo priežiūros programą kaip nustatyta Direktyvos 2005/94/EB 4 straipsnyje;
arba
ii)
patikrintas atlikus serologinius tyrimus, kurių rezultatai dėl paukščių gripo viruso H5 ir H7 potipių buvo neigiami, o mėginiai kiekvienu atveju buvo paimti atsitiktinės atrankos būdu iš to pulko, iš kurio formuojama paukščių siunta:
-
50 mėginių iš ančių ar žąsų arba
-
20 mėginių iš kitų naminių paukščių.
2. Valstybės narės užtikrina, kad produkcinių naminių paukščių, skirtų laukinių medžiojamųjų paukščių ištekliams atkurti ir kurie yra jaunesni nei vieno mėnesio amžiaus, išsiuntimas į kitas valstybes nares arba trečiąsias šalis yra leidžiamas tuo atveju, jeigu:
a)
siunčiantis ūkis atitinka 1 dalies reikalavimus; bei
b)
atliktas paukščių gripo virusologinis tyrimas viruso išskyrimo arba PCR būdu, kai buvo tiriami 20 kloakos tepinėlių ir 20 trachėjos ar burnos ertmės bei ryklės tepinėlių, paimtų iš numatomų išsiųsti naminių paukščių prieš savaitę iki išsiuntimo dienos.
3. Valstybės narės užtikrina, kad prieš išsiunčiant produkcinius naminius paukščius, nurodytus šio straipsnio 1 ir 2 dalyse, prieš 24 valandas iki siuntos išsiuntimo laiko atliekamas jų kilmės pulkų paukščių sveikatos patikrinimas kaip reikalaujama Direktyvos 90/539/EEB 10a straipsnio 1 dalies c punkte.
4. Valstybė narė užtikrina, kad laboratoriniai tyrimai, nurodyti šio straipsnio 1 dalies b punkte ir 2 dalyje, yra atliekami laikantis diagnostikos vadovo, sukurto pagal Direktyvos 2005/94/EB 50 straipsnio 1 dalies nuostatas.
5 straipsnis
Sertifikavimas
Valstybės narės užtikrina, kad Direktyvos 90/539/EEB 17 straipsnyje nurodyti sveikatos sertifikatai, pridedami prie naminių paukščių, skirtų laukinių medžiojamųjų paukščių ištekliams atkurti, siuntų, siunčiamų į kitas valstybes nares, užpildomi taip:
„Ši siunta atitinka Komisijos sprendime 2006/605/EB nustatytas gyvūnų sveikatos sąlygas.“.
6 straipsnis
Įgyvendinimo priemonės
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai valstybės narės nedelsdamos praneša Komisijai.
7 straipsnis
Adresatas
Šis sprendimas skirtas valstybėms narėms.
Priimta Briuselyje, 2006 m. rugsėjo 6 d.